10. การควบคุมภายใน

ในการประชุมคณะกรรมการบริษัทครั้งที่ 6/2550 เมื่อวันที่ 2 พฤศจิกายน 2550
ซึ่งมีคณะกรรมการตรวจสอบ ทั้งสามท่าน เข้าร่วมประชุมด้วย
ได้ทำการประเมินแบบประเมินความเพียงพอของระบบการควบคุมภายในของ บริษัท ซีเอสพี
สตีลเซ็นเตอร์ จำกัด (มหาชน) โดยคณะกรรมการบริษัทมีความเห็นว่า
ในสภาพปัจจุบันบริษัทมีระบบการควบคุมภายในที่เพียงพอและสอดคล้องกับแบบประเมินการควบคุมภายในของสำนักงานคณะกรรมการ
กลต. โดยเฉพาะในส่วนของการควบคุมภายในที่เกี่ยวกับเรื่องการทำธุรกรรมกับผู้ถือหุ้นรายใหญ่
กรรมการ ผู้บริหารและบุคคลที่เกี่ยวข้องกับบุคคลดังกล่าว (ตามข้อ 3.3 ถึง 3.7
ของแบบประเมินความเพียงพอของระบบควบคุมภายใน) นั้น บริษัทมีระบบ
การควบคุมภายในที่รัดกุมและเพียงพอ สำหรับการควบคุมภายในหัวข้ออื่นของระบบควบคุมภายใน
คณะกรรมการ เห็นว่า ปัจจุบันบริษัทมีการควบคุมภายในที่เพียงพอในระดับหนึ่ง
บริษัทมีนโยบายที่จะใช้ผู้ตรวจสอบภายในโดยว่า จ้างบุคคลภายนอก (Outsource)
ในการทำหน้าที่ฝ่ายกำกับและตรวจสอบภายในองค์กร ซึ่งมีหน้าที่ในการประเมิน วิเคราะห์
ให้ข้อเสนอแนะเกี่ยวกับระบบการควบคุมภายในขององค์กรโดยรวมทั้งทางด้านการตรวจสอบการเงิน
(Financial Audit)ตรวจสอบการปฏิบัติงาน (Financial Audit)
และการตรวจสอบการปฏิบัติตามข้อกำหนด (Compliance Audit)
การสอบทานรายการระหว่างกัน
และการจัดทำรายงานผลการตรวจสอบเพื่อนำเสนอโดยตรงต่อคณะกรรมการตรวจสอบและกรรมการบริษัท
โดยที่ผ่านมาบริษัทได้จ้างสำนักงานตรวจสอบบัญชี ไอ.เอ็น.เจ.
เป็นผู้ทำหน้าที่ฝ่ายกำกับและตรวจสอบภายใน รวมถึงการจัดทำแผนการตรวจสอบภายใน
เพื่อให้บริษัทสามารถปฏิบัติงานได้อย่างมีประสิทธิภาพ ทั้งนี้สำนักงานตรวจสอบบัญชี ไอ.เอ็น.เจ.
ได้ให้ข้อสังเกตเกี่ยวกับการทำประกันภัยทรัพย์สินที่มีวงเงินเอาประกันไม่ครอบคลุมถึงมูลค่าทรัพย์สิน
ซึ่งบริษัทได้ดำเนินการปรับปรุงแก้ไขเป็นที่เรียบร้อยแล้วตามคำแนะนำ
นอกจากนี้บริษัทยังได้ปรับปรุงระบบการควบคุมภายในตามข้อสังเกตการณ์ของผู้สอบบัญชีเรียบร้อยแล้วดังมีรายละเอียดดังนี้

1.  องค์กรและสภาพแวดล้อม

บริษัทมีโครงสร้างองค์กร ขอบเขตอำนาจของฝ่ายบริหารต่างๆ ที่ชัดเจน
ได้มีการประชุมพนักงานให้แต่ละฝ่ายกำหนดเป้าหมายเพื่อสรุปเป้าหมายของบริษัทร่วมกัน
โดยบริษัทมีการตั้งเป้าหมายในการดำเนินงานประจำทุกปี
โดยใช้ผลดำเนินงานที่แท้จริงมาทบทวนกำหนดเป้าหมายในการดำเนินงานในปีถัดไป นอกจากนี้
บริษัทได้จัดทำจริยธรรมธุรกิจเพื่อเป็นแนวทางให้ผู้บริหารและพนักงานปฏิบัติตาม
และได้มีการกำหนดบทลงโทษไว้ในคู่มือพนักงาน

2.  การบริหารความเสี่ยง

ฝ่ายบริหารจะมีการประเมินสถานการณ์ของเศรษฐกิจและประเทศโดยรวมอย่างน้อย 3
เดือนล่วงหน้า เพื่อวิเคราะห์ถึงปัจจัยความเสี่ยงที่อาจเกิดขึ้น
และหามาตรการเพื่อลดความเสี่ยงที่เกิดขึ้น
โดยจะแจ้งให้พนักงานที่เกี่ยวข้องรับทราบและร่วมมือกันป้องกันความเสี่ยงหรือลดความเสี่ยงที่เกิดขึ้น
นอกจากนี้ ในทุกเดือน คณะกรรมการจะได้รับรายงานผลการดำเนินงานประจำเดือน
เพื่อประโยชน์ในการติดตาม ควบคุมการดำเนินงานและวิเคราะห์/ประเมิน
ปัจจัยเสี่ยงที่เกิดขึ้นในแต่ละเดือน

3.  การควบคุมการปฏิบัติงานของฝ่ายบริหาร

บริษัทมีการกำหนดขอบเขตหน้าที่และอำนาจอนุมัติของฝ่ายบริหารในแต่ละระดับเป็นลายลักษณ์อักษร
มีระบบการตรวจสอบระหว่างหน่วยงาน
ปัจจุบันบริษัทมีระบบการควบคุมภายในเรื่องการทำธุรกรรมกับผู้ถือหุ้นรายใหญ่ กรรมการ
ผู้บริหารและบุคคงที่เกี่ยวข้องกับบุคคลดังกล่าวอย่างเพียงพอและรัดกุมแล้ว
โดยที่ผ่านมาธุรกรรมรายการระหว่างกันทุกรายการจะได้รับความเห็นชอบจากคณะกรรมการบริษัท
อย่างไรก็ตามหลังจากบริษัทได้แปรสภาพเป็นบริษัทมหาชนแล้ว
บริษัทได้แต่งตั้งกรรมการตรวจสอบเพื่อดูแลรายการระหว่างกัน
ดังนั้นในการอนุมัติรายการในอนาคตจะต้องได้รับอนุมัติโดยกรรมการที่ไม่มีส่วนได้เสียต่อการทำรายการนั้นๆ
และมีความเห็นจากกรรมการตรวจสอบตาม กฎข้อบังคับของตลาดหลักทรัพย์แห่งประเทศไทย

4.  ระบบสารสนเทศและการสื่อสารข้อมูล

ในอดีตที่ผ่านมา บริษัทยังไม่มีการจัดระบบการประชุมคณะกรรมการที่รัดกุมเพียงพอ อย่างไรก็ตาม
ภายหลังบริษัทได้แปรสภาพเป็นบริษัทมหาชนแล้ว
บริษัทได้จัดการประชุมคณะกรรมการตามที่กฎหมายกำหนดไว้
โดยจัดส่งหนังสือนัดประชุมพร้อมเอกสารประกอบการประชุมต่าง ๆ ล่วงหน้าไม่น้อยกว่า 7 วัน
สำหรับเรื่องการจัดเก็บและบันทึกบัญชีนั้น บริษัทได้ให้ความสำคัญในการจัดเก็บและบันทึกบัญชี
โดยบริษัทได้ใช้ บริษัท เอส.เค. แอคเคาน์แต้นท์ เซอร์วิสเซส จำกัด เป็นผู้ตรวจสอบบัญชี
เพื่อรายงานให้ฝ่ายบริหารและคณะกรรมการสามารถได้รับทราบและสามารถตัดสินใจที่ถูกต้องได้
โดยเฉพาะข้อมูลทางบัญชีและการเงิน

5.  ระบบติดตาม

บริษัทมีการกำหนดเป้าหมายการดำเนินธุรกิจและเปรียบเทียบผลการดำเนินงานที่เกิดขึ้นจริงกับเป้าหมายที่กำหนดไว้
โดยต้องมีการชี้แจงเหตุผลส่วนแตกต่างที่เกิดขึ้น
หากมีข้อบกพร่องเกิดขึ้นจะต้องทำรายงานต่อผู้บริหาร เพื่อแก้ไข
โดยที่ผ่านมาไม่มีการตรวจพบข้อบกพร่องเป็นสาระสำคัญ

ในการสรรหาผู้ทำหน้าที่ฝ่ายกำกับและตรวจสอบภายในนั้น
บริษัทจะพิจารณาถึงคุณสมบัติเบื้องต้นโดยจะดำเนินการสรรหาจากบุคคลภายนอกที่มีความเป็นอิสระในการรายงานผลการตรวจสอบ
และนำเสนอรายชื่อต่อคณะกรรมการตรวจสอบเพื่อพิจารณาแต่งตั้งโดยเป็นการแต่งตั้งเป็นรายปีนับตั้งแต่ปี
2549 เป็นต้นไป เพื่อประเมินผล
การดำเนินการในการทำหน้าที่เป็นฝ่ายกำกับและตรวจสอบภายในของบริษัทอย่างสม่ำเสมอ
โดยเลขานุการคณะกรรมการตรวจสอบจะเป็นผู้ประสานงานระหว่างฝ่ายกำกับและตรวจสอบภายในกับคณะกรรมการตรวจสอบ